***\_\_\_\_\_\_\_\_\_\_\_\_\_\_\_\_\_\_\_\_\_şəhər Məhkəməsinə***

**İddiaçı**: \_\_\_\_\_\_\_\_\_\_\_\_\_\_\_\_\_\_\_\_\_\_(ad, soyad, ata adı)

**Ünvan:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_\_\_

**Cavabdeh:** \_\_\_\_\_\_\_\_\_\_\_\_\_\_\_\_\_\_\_\_(ad, soyad, ata adı)

**Ünvan:** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**İDDİA ƏRİZƏSİ**

***(sayğacın dəyəri kimi tələb olunan borcun silinməsi tələbinə dair)***

\_\_\_\_\_\_\_\_\_\_\_\_\_\_\_\_\_\_ 1-ci məhəllə, 4 saylı evin 14 saylı mənzili mənim mülkiyyətimdədir.

Həmin ünvanda təbii qazdan istifadəyə görə sayğac üzrə ödənişləri vaxtında ödəmişəm və tərəfimdən qaz sayğacına heç zaman müdaxilə olunmayıb.

\_\_\_\_\_\_\_\_\_\_\_\_\_\_-ci ildə cavabdeh “Azəriqaz” İstehsal Birliyinin əməkdaşları tərəfindən mülkiyyətimdə olan mənzilin qaz sayğacının çıxarılması, quraşdırılması və istismara qəbulu haqqında \_\_\_\_\_\_\_\_\_\_\_\_\_\_\_\_\_\_\_ nömrəli Akt tərtib edilib.

“Azəriqaz” İB Sumqayıt QİS \_\_\_\_\_\_\_\_\_\_\_\_\_\_\_\_\_\_-ci il tarixdə məktub göndərərək göstərib ki, *sizin ünvanda olan \_\_\_\_\_\_\_\_\_\_\_\_\_\_\_\_\_\_\_\_\_ nömrəli məişət qaz sayğacı Dövlət yoxlamasına göndərilmiş və Metrologiya Departamentinin verdiyi rəyə əsasən ünvanınızdan çıxarılmış sayğacın klapanı işlək deyil, metrologiya plombunun yerinə element plombu, element plombunun yerinə metrologiya plombu vurulduğundan sayğac istismara yararsız kimi qiymətləndirilmişdir. Müdaxilə edilmiş sayğacın dəyəri \_\_\_\_\_\_\_\_ manat ödənilməlidir.*

Məktubdan belə başa düşülür ki, guya mənzilimdə quraşdırılmış əvvəlki qaz sayğacı işlək deyil, plombları səhv vurulub. Buna görə də cavabdeh qurum sayğacı istismara yararsız kimi qiymətləndirir.

Qeyd edim ki, \_\_\_\_\_\_\_\_\_\_\_\_\_\_\_-ci ilə qədər mənzilimdə əvvəlki qaz sayğacı olub və həmin tarixə qədər həmin sayğac işləyib, sayğacın göstəriciləri əsasında mən təbii qaza görə haqq ödəmişəm. Əgər həmin sayğac işlək deyilsə, o halda mən o sayğacı necə işlədə bilərdim və mənzilimə təbii qaz necə gələ bilərdi?

Digər tərəfdən, həmin sayğacda plombların yerinin səhv olmasında, element plombunun yerinə metrologiya plombunun, sonuncunun yerinə isə element plombunun vurulmasında mənim hər hansı təqsirim yoxdur. Həmin plomblar qaz idarəsinin əməkdaşları tərəfindən həmin sayğac quraşdırılarkən vurulub. Mən ümumiyyətlə həmin plombların necə vurulması prosedurundan məlumatlı deyiləm və bunu bacarmıram.

Əgər sayğac işlək deyildirsə və həmin plombların yeri səhv vurulubsa, həmin sayğac yeni qaz sayğacı ilə əvəz olunarkən, cavabdeh qurumun əməkdaşları bu faktı aşkar edə bilərdi və tərtib edilmiş Aktda bu barədə müvafiq qeyd apara bilərdilər. Aktdan görünür ki, orada belə qeyd aparılmayıb.

Buna görə də cavabdehin məndən \_\_\_\_\_\_\_\_\_\_\_ manat tələb etməsi tamamilə qanunsuzdur.

Azərbaycan Respublikasının Nazirlər Kabinetinin 12 may 2011-ci il tarixli qərarı ilə təsdiq edilmiş Qazdan istifadə qaydalarının 4.7-ci bəndinə görə, sayğacların üzərində olan plomblar kənar müdaxilələrdən qorunmaq üçün müvafiq örtüklə örtülməli (fiziki şəxs olan istehlakçıların sayğacları qaz paylayıcısı tərəfindən) və sayğac göstəricisinə sərbəst şəkildə baxılmasına imkan olmalıdır.

Qaydaların 2.1.10-cu bəndinə əsasən, istehlakçının qaz sayğacını, onun texniki pasportunda göstərilmiş müddətdə ödənişsiz qaydada növbəti dövlət yoxlanılmasından keçirmək paylayıcının vəzifələrindən biridir.

Əgər mənim mənzilimdə quraşdırılan əvvəlki qaz sayğacında hər hansı nasazlıq var idisə, dövlət yoxlanılması zamanı bu aşkara çıxa bilərdi.

Azərbaycan Respublikasının Mülki Prosessual Məcəlləsinin 36.9-cu maddəsinə əsasən, istehlakçının hüququnun müdafiəsi haqqında iddialar iddiaçının yaşadığı yerə görə, yaxud müqavilənin bağlandığı və ya icra edildiyi yerə görə verilə bilər.

Dövlət rüsumu haqqında Qanunun 9.1.5-ci maddəsinə əsasən, istehlakçıların hüquqlarının pozulması ilə əlaqədar verdikləri iddialar üzrə - iddiaçılar dövlət rüsumu ödəməkdən azaddırlar.

Qeyd edilənlərə əsasən Məhkəmədən

**Xahiş edirəm:**

Cavabdeh “Azəriqaz” İstehsalat Birliyinin sayğacın dəyəri kimi məndən tələb etdiyi \_\_\_\_\_\_\_\_\_\_\_\_\_\_\_\_\_\_\_\_\_ manat məbləğində borcun silinməsi barədə qətnamə qəbul edəsiniz.

**Qoşma:**

1. İddia ərizəsi;
2. Çıxarışın notarial qaydada təsdiq edilmiş surəti;
3. Etibarnamə;
4. Azəriqaz İB Sumqayıt QİS-in \_\_\_\_\_\_\_\_\_\_\_\_\_\_\_\_\_-ci il tarixli məktubu;
5. Dəymiş ziyanın bərpasına dair tələbnamə;
6. Təbii qazdan istifadə qaydalarının pozulması haqqında \_\_\_\_\_\_\_\_\_ nömrəli Akt;
7. Qaz sayğacının yoxlanılması barədə AKT № \_\_\_\_\_\_\_\_\_\_\_\_\_\_\_\_\_\_
8. Qaz sayğacının çıxarılması, quraşdırılması və istismara qəbulu haqqında \_\_\_\_\_\_\_\_\_\_\_\_-ci il tarixli Akt - № 3901101
9. Bildiriş xəbərdarlıq;
10. İddianın təmin tədbirinə dair vəsatət

***İmza:***

***Tarix:***